Martin Henriksen (DF), 2013-05-02:
Tak for det.
Det, vi ønsker i Dansk Folkeparti – og det burde jo sådan set være et fælles ønske her i Folketinget og også ude blandt almindelige danskere, og det tror jeg sådan set også det er, altså ude blandt almindelige danskere – er jo sådan set, at man gør meget mere for at komme af med de kriminelle asylansøgere, som vi desværre har rendende rundt i det danske samfund.
Hvis nu det går sådan – det gør det jo nok ikke, det kan jeg godt fornemme – at Dansk Folkepartis beslutningsforslag bliver vedtaget, så vil det pålægge regeringen inden udgangen af 2013 at fremsætte de nødvendige lovforslag og få foretaget de fornødne administrative ændringer, som samlet set kan sikre en konsekvent og mere målrettet indsats over for asylansøgere, som vælger at begå kriminalitet, mens deres asylsag er under behandling i Danmark. Det her beslutningsforslag indeholder jo en række elementer.
Det første punkt, som er blevet diskuteret et par gange her, er jo, at man skal indgå en kontrakt med udlændinge, der påberåber sig asyl ved ankomsten til Danmark.
Alle udlændinge skal, inden behandlingen af deres asylsag påbegyndes, underskrive en aftale om, at de på ingen måde agter at overtræde dansk lovgivning.
Det burde man jo kunne bakke op om.
Det andet punkt vedrører, hvad der så sker, hvis man ikke overholder den kontrakt.
Der skal være et stop for behandling af asylsagen ved begået kriminalitet og udvidede muligheder for administrativ udvisning af kriminelle asylansøgere.
Sagsbehandlingen skal ganske enkelt afbrydes i det øjeblik, en asylansøger gribes på fersk gerning i at begå kriminalitet, og vedkommende skal herefter udvises administrativt.
Det kan f.eks. være, hvis politiet pågriber udlændingen i at begå kriminalitet; det kan være, hvis der er fuldstændig klokkeklar dokumentation for, videoovervågning af, at vedkommende har begået kriminalitet.
Punkt 3 i beslutningsforslaget drejer sig om oprettelse af en asyldomstol for kriminalitet blandt asylansøgere.
Der oprettes en domstol, som i tvivlstilfælde – hvor det altså ikke er klokkeklart, at asylansøgeren har begået kriminalitet – skal gå ind og vurdere, om der er tilstrækkeligt grundlag for udvisning eller for frihedsberøvelse.
Punkt 4 omhandler
udvidet adgang til administrativ frihedsberøvelse af kriminelle asylansøgere.
Kriminelle asylansøgere, som ikke kan udvises på grund af f.eks. risiko for tortur og forfølgelse i hjemlandet, frihedsberøves i særlige centre, hvor de overvåges, indtil udvisning er mulig, eller indtil de udrejser frivilligt.
Hvis det var sådan, at vores beslutningsforslag blev vedtaget, ville der jo være tale om, at politiet og myndighederne – der ville også komme en ny domstol på området – fik en række øgede beføjelser.
TV 2 – andre har også gjort det, men især TV 2 har jo gentagne gange før nytår og efter nytår dokumenteret, at der er massive problemer med kriminalitet i de danske asylcentre, altså med asylansøgere, der kommer til Danmark og misbruger vores asylsystem.
Vi har jo også kunnet se meget klart, at den indsats, som regeringen har gang i, og som myndighederne har gang i, desværre ikke er tilstrækkelig.
Det ville jo være dejligt, hvis den var tilstrækkelig.
Men uanset hvad regeringen påstår og hvad regeringspartierne ønsker at tegne af billeder og bilde folk ind, så er det jo bare sådan, at den asylpolitik, som man fører, har gjort det mere økonomisk attraktivt at komme til Danmark.
Man kan få kontanthjælp fra dag et, og man har nu lavet det sådan, at man også kan få børnecheck fra dag et, når man altså har fået opholdstilladelse.
Man har et lovforslag, som lige er blevet vedtaget i Folketinget, og som gør, at det bliver nemmere at flytte ud af centrene.
Alle de her ting er med til at gøre det mere attraktivt at komme til Danmark som asylansøger.
Det har vi advaret imod fra Dansk Folkepartis side.
Regeringen har sagt, at det ikke har nogen betydning for tilstrømningen af asylansøgere, men vi kan jo bare konstatere, at sidste år var der det højeste antal asylansøgere i 10 år, og at sidste år var antallet af asylansøgere, der havde fået opholdstilladelse, det højeste i 9 år.
Og rigspolitiet har været ude at sige, at fra 2013 forventer man faktisk, at antallet af asylansøgere, der kommer til Danmark, bliver højere end sidste år.
Når man så ved, at asylansøgere er 23 gange så kriminelle som danskere, og vi kan se, at der kommer flere til Danmark, så tror jeg også, det er meget logisk at nå frem til den konklusion, at det nuværende regelsæt altså ikke er tilstrækkeligt i forhold til at gribe ind over for kriminelle asylansøgere.
Så det er Dansk Folkepartis klare holdning, at der skal slås hårdt ned på mennesker, der under dække af at være på flugt kommer til Danmark for at begå kriminalitet.
Ikke blot er denne kriminelle adfærd skadelig for det danske samfund og i den grad krænkende for vores retsfølelse, den er sådan set også en hån imod de reelle flygtninge, når grupper af kriminelle på groveste vis udnytter et asylsystem, som oprindelig havde til hensigt at hjælpe mennesker i nød.
Jeg ville jo ønske, at regeringspartierne, men også meget gerne andre partier i Folketinget, kunne forstå, at der er behov for at gøre mere end bare at sende signaler; det er altså ikke tilstrækkeligt.
Jeg kan forstå på debatten, at regeringen og Enhedslisten siger nej; de siger bare nej.
Man opretter nogle nye centre, hvor bl.a. kriminelle asylansøgere, der skal udvises, bliver placeret, men de kan stadig væk gå frit omkring i det danske samfund, og det synes jeg jo er rigtig ærgerligt.
Jeg noterer mig, at Venstre havde nogle positive bemærkninger, men jeg må sige, at jeg er lidt skuffet over, at Venstre ikke er mere konkret, i forhold til hvad vi skal gøre på det her område, og jeg noterede mig jo også, at Venstre endte med at sige nej til beslutningsforslaget.
Liberal Alliance var enig i intentionen – det kan man jo altid være – men kunne altså ikke støtte forslaget.
Jeg bemærkede at Konservative var positiv og i hvert fald lidt mere konkret, med hensyn til hvilke dele af beslutningsforslaget man sådan set godt kunne støtte, og det vil jeg meget gerne kvittere for.
De kunne ikke støtte det samlede billede, men det er vel rimeligt at sige, at Konservative var mest positiv, så tak for det.
Men vi vil selvfølgelig fra Dansk Folkepartis side blive ved med at presse på over for regeringen, for den indsats, der er på nuværende tidspunkt, er ganske enkelt utilstrækkelig.
Jeg mener simpelt hen ikke, vi kan være tjent med, at vi har et asylsystem, som bliver misbrugt af udlændinge, der kommer til Danmark.
De siger, de er forfulgte og har brug for beskyttelse, og så misbruger de danskernes gæstfrihed til at begå kriminalitet.
Jeg ville ønske, at både regeringen og flere partier i Folketinget ville gøre lidt ved det.